Barnaníðskæru dagaði uppi fyrir „ mjög bagaleg mistök “ Alvarleg mistök lögreglunnar á höfuðborgarsvæðinu og óvenjuleg afskipti þáverandi forstjóra Barnaverndarstofu af Hafnarfjarðarmálinu urðu til þess að kæra barnaverndarnefndar vegna meintra kynferðisbrota fékk ekki lögmæta meðferð og lá óhreyfð í meira en tvö ár . „ Lögregla beið eftir gögnum frá barnavernd sem aldrei komu , “ segir í bréfi sem lögregla sendi ríkissaksóknara vegna málsins . Sagði Hafnarfjarðarmál ekki til rannsóknar * * Hulda Elsa Björgvinsdóttir * * , sviðstjóri ákærusviðs lögreglu , fullyrti í viðtali við RÚV þann 2. maí 2018 , eftir umfjöllun Stundarinnar um afskipti Braga Guðbrandssonar af Hafnarfjarðarmálinu , að meint brot væru ekki til rannsóknar . Málið var hins vegar formlega til rannsóknar á þeim tíma og hefur nú lögregla viðurkennt mistök við skráningu . Lögreglan á höfuðborgarsvæðinu gerði „ mjög bagaleg mistök “ þegar embættið afgreiddi kæru frá barnaverndarnefnd vegna Hafnarfjarðarmálsins svokallaða í desember 2016 án þess að framkvæma rannsókn á hugsanlegum kynferðisbrotum gegn barni og skráði ranglega í málaskrárkerfi sitt að málinu hefði verið „ vísað frá “ . Þetta hafa lögreglan og ríkissaksóknari viðurkennt skriflega samkvæmt upplýsingum Stundarinnar eftir að niðurfelling málsins var kærð . Lögreglan segir að um „ mistök “ hafi verið að ræða ; ætlunin hafi aldrei verið að vísa málinu frá og engin ákvörðun um slíkt verið tekin . Samkvæmt skilningi ríkissaksóknara var því Hafnarfjarðarmálið formlega til lögreglurannsóknar þegar Bragi Guðbrandsson , þáverandi forstjóri Barnaverndarstofu og núverandi fulltrúi Íslands í barnaréttarnefnd Sameinuðu þjóðanna , beitti sér fyrir því í samtali við barnaverndarstarfsmann að stúlkurnar í Hafnarfjarðarmálinu svokallaða yrðu látnar umgangast föður sinn samkvæmt þeim skráðu samtímagögnum sem til eru um málið . Að sama skapi var málið formlega opið hjá lögreglu þegar Hulda Elsa Björgvinsdóttir , sviðsstjóri ákærusviðs lögreglu , fullyrti í viðtali við RÚV þann 2. maí 2018 , eftir umfjöllun Stundarinnar um afskipti Braga af umræddu barnaverndarmáli , að meint brot væru ekki til rannsóknar . Stundin leitaði skýringa á ummælum Huldu á sínum tíma og spurði hvenær málinu hefði verið vísað frá og hvenær málsaðilum hefði verið tilkynnt um það . Hulda Elsa sagðist þá ekki ætla að veita slíkar upplýsingar . Hafði efasemdir um trúverðugleika upplýsinganna Samkvæmt gögnum sem nú liggja fyrir ætlaðist lögreglustjóri til þess að barnaverndaryfirvöld létu fara fram könnunarviðtal af barninu eins og barnaverndarnefnd Hafnarfjarðar hafði óskað eftir í desemberbyrjun 2016 . Stundin hefur áður greint frá tvennum mistökum sem urðu á þessu stigi málsins hjá Barnaverndarstofu og Barnahúsi . Annars vegar bilaði tölvupóstkerfi stofnananna og hins vegar gleymdist að sækja tilvísunarbréf frá barnaverndarnefndinni í pósthólf stofnunarinnar . Nú er ljóst að lögregla gerði einnig þau mistök í desember 2016 að „ vísa frá “ málinu án þess að greina málsaðilum frá því . Eftir að tilvísunarbréfið kom í leitirnar boðaði Bragi Guðbrandsson til fundar um málefni barnsins sem fram fór þann 20. janúar 2017 . Þar tók Bragi einarða afstöðu gegn því að stúlkan færi í viðtal í Barnahúsi , enda hefði hún þegar farið í könnunarviðtal og skýrslutökur fyrir dómi um tveimur árum áður . Þá lýsti hann efasemdum um trúverðugleika þeirra upplýsinga sem borist höfðu um meint kynferðisbrot . Niðurstaða fundarins varð sú að barnið færi ekki í Barnahús . Óvenjuleg afskipti höfðu áhrif á framgang lögreglurannsóknar Ólöf Ásta Farestveit , forstöðumaður Barnahúss , sagði í samtali við Stundina sumarið 2018 að það væri mjög óalgengt að forstjóri Barnaverndarstofu hefði afskipti af því hvort tiltekin börn færu í Barnahús eða boði til fundar um slík mál . Fyrrverandi starfsmaður Barnahúss tók í sama streng og sagði slíkt ekki hafa tíðkast í sinni starfstíð . Í þessu tilviki höfðu afskipti Braga og ákvörðunin sem tekin var á fundinum bein áhrif á framgang lögreglurannsóknar málsins . „ Lögregla beið eftir gögnum frá barnavernd sem aldrei komu , “ segir í bréfi sem lögregla sendi ríkissaksóknara fyrr á þessu ári samkvæmt heimildum Stundarinnar .